SKRIFTLIG FORESPØRGSEL E-1763/02

af Elizabeth Lynne (ELDR) til Kommissionen

(19. juni 2002)

Om: Kommissionens kapacitet til at gennemføre sundheds- og sikkerhedslovgivningen

Hvor mange ansatte er der for øjeblikket i den afdeling i Kommissionen, som beskæftiger sig med sundheds- og sikkerhedslovgivningen, og hvordan har dette tal udviklet sig i de sidste 15 år?

Har Kommissionen gennemført en evaluering af personalets kapacitet til at gennemføre alle aspekter af denne lovgivning, herunder undersøgelse af det videnskabelige grundlag for forslag, gennemførelse af konsekvensevalueringer af forskellige tiltag og, hvad der er vigtigst, tilsyn med gennemførelsen af sundheds- og sikkerhedslovgivningen i alle medlemsstaterne?

Har Kommissionen i forbindelse med sundheds- og sikkerhedsstrategien(1) foretaget en evaluering af den mængde arbejde, som vil være nødvendig for at gennemføre strategien, og hvilke ændringer er der planlagt i antallet af ansatte i fremtiden?

(1) KOM(2002) 118 endelig udg.

Svar afgivet på Kommissionens vegne af Anna Diamantopoulou

(27. august 2002)

I 1992 var 35 tjenestemænd og midlertidigt ansatte af kategori A og B beskæftiget med området sundhed og sikkerhed på arbejdspladsen. I dag arbejder 14 tjenestemænd og midlertidigt ansatte af kategori A og B inden for dette område, hvortil kommer tre udstationerede nationale eksperter af kategori A, ud af et samlet personale på 25 medarbejdere. Det skal dog bemærkes, at Kommissionens arbejde komplementeres af det arbejde, der udføres af Bilbao-agenturet, der for øjeblikket beskæftiger 14 midlertidigt ansatte af kategori A og 10 midlertidigt ansatte af kategori B plus tre udstationerede nationale eksperter af kategori A ud af et samlet personale på 45 medarbejdere. Agenturet har siden sin oprettelse overtaget aktiviteterne vedrørende information, bevidstgørelse og dataindsamling. Endvidere har agenturet siden 1998 tilrettelagt Den Europæiske Arbejdsmiljøuge, som tidligere blev varetaget af Kommissionen. Derudover har Parlamentet taget initiativ til, at budgettet for forberedende aktioner til støtte for små og mellemstore virksomheder i 2000 og 2001 blev overført til agenturet.

De samlede menneskelige ressourcer af kategori A og B, som tager sig af området sundhed og sikkerhed på arbejdspladsen, er således i dag på 44 medarbejdere.

I øvrigt er omfanget af aktiviteter, der falder ind under arbejdsområdet for Generaldirektoratet for Beskæftigelse, Sociale Anliggender og Arbejdsmarkedsforhold, øget betydeligt, især inden for beskæftigelse (efter indførelsen af den europæiske beskæftigelsesstrategi) og social sikring (efter indførelsen af den åbne koordinationsmetode for social integration og pensioner). Desuden har styrkelsen af dialogen mellem arbejdsmarkedets parter betydet en større arbejdsbyrde, især med hensyn til opfølgningen af gældende fællesskabsret (både kollektive overenskomster og ny lovgivning efter høring af arbejdsmarkedets parter).

I denne forbindelse og under hensyntagen til de begrænsede ressourcer, der er til rådighed, har man vurderet, at Kommissionen med den nuværende bemanding kan udføre sine opgaver på dette område i behørigt omfang. Som led i den generelle udvikling af de menneskelige ressourcer, der er tildelt området beskæftigelse, sociale anliggender og arbejdsmarkedsforhold, vil Kommissionen til stadighed vurdere arbejdsbyrden på bestemte områder og om nødvendigt træffe passende foranstaltninger.